Першае ў найноўшай гісторыі Беларусі публічнае грэка-каталіцкае набажэнства ў Горадні адбылося ў сакавіку 1990 году. Яго адслужыў Апостальскі Візітатар для беларусаў-каталікоў замежжа айцец Аляксандар Надсан, які жыў у Лондане. На пачатку 1990 году ён прывёз у Беларусь гуманітарную дапамогу дзецям, якія пацярпелі ад чарнобыльскай катастрофы. 11 сакавіка а. Аляксандар адслужыў літургію ў Менску (у Кальварыйскім касьцёле) і неўзабаве прыехаў у Горадню. На жаль, не ўдалося пакуль высьветліць дакладную дату гэтай падзеі, верагодна, яна адбылася паміж 12 і 17 сакавіка, бо а. Аляксандар наведаў Горадню адразу пасьля свайго візіту ў Менск, а службу, паводле ўспамінаў яе ўдзельнікаў, адслужыў у будні дзень. Служба адбывалася ў францішканскім касьцёле Маці Божай Анёльскай, вечароваю парой.